钦定古今图书集成/理学汇编/字学典/第002卷 > 《张怀瓘书断》 > 《籀文》
## 钦定古今图书集成/理学汇编/字学典/第002卷 > 《张怀瓘书断》 > 《籀文》

按《籀文》者，周太史史籀之所作也，与古文大篆小异。
后人以名称书，谓之籀文。《七略》曰：“史籀者，周时史官
教学童书也，与孔氏壁中古文异体。甄酆定六书，二
曰奇字”是也。其迹有石鼓文存焉。盖讽宣王畋猎之
所作，今在陈仓。李斯小篆，兼采其意。史籀即籀文之
祖也。

赞曰：“体象卓然，殊今异古。落落珠玉，飘飘缨组。仓颉之嗣，《小篆》之祖。以名称书，遗迹石鼓。”